Die gebrek aan digitale vaardighede - Solidariteit GildesSolidariteit Gildes Die gebrek aan digitale vaardighede - Solidariteit Gildes
Tuis / Finansiële Nuus / Die gebrek aan digitale vaardighede
Die gebrek aan digitale vaardighede
Die Vierde Industriële Rewolusie is vinnig besig om 'n werklikheid te word. In die buiteland kan mens dit oral sien. In Suid-Afrika is opvangwerk ook hard aan die gang. Daar is baie mense wat juis in 'n digitale wêreld hul vaardighede opskerp en verbeter. Daar is egter steeds duisende skoliere wat die skool verlaat sonder die nodige digitale geletterdheid. Dit is problematies omdat die meeste werkgeleenthede wat vandag beskikbaar is digitale vaardighede benodig. Hierdie vaardighede is belangrik, juis omdat daar voorspel word dat daar in die volgende sewe jaar 5,7 miljoen poste in Suid-Afrika digitaal geoutomatiseer sal word.
Die finansiëledienstesektor in Suid-Afrika is een van die vinnigste ontwikkelende sektore in 'n ekonomie wat tans swak presteer. Tegnologiese vooruitgang veroorsaak dat die snelgroeiende Suid-Afrikaanse markte vir finansiële tegnologie (FinTech) die klimaat skep om wêreldwyd te kan presteer.
Groot ondernemings in die sektor het 'n verskeidenheid strukturele veranderinge aangebring, waaronder die gebruik van die nuutste tegnologie met die oog op outomatisering asook 'n groter fokus op innovasie en meer koste-effektiewe bedryfstegnieke. Onlangs het die sektor ook daarin belê om die kliënt se ervaring te verbeter.
Ondanks berigte dat Suid-Afrikaners besig is om hul vaardigheidsprofiel te verhoog, is die finansiëledienstesektor besorg oor 'n tekort aan die nodige vaardighede. Meer as die helfte van die hoofbestuurders in die finansiëledienstesektor het aangedui dat hulle onderskeie maatskappye nie in staat was om innoverende momentum weens 'n gebrek aan die nodige vaardighede te genereer nie.
As 'n antwoord op al hierdie faktore, transformeer baie finasiëledienstemaatskappye hul sakemodelle en prosesse, data-analise en ontwerpdenke, asook die gebruik van kunsmatige intelligensie (AI). Dit is egter vir sekere sektore in die bestaande werksmag nie moontlik nie omdat die vaardighede nie beskikbaar is om hiermee tred te hou nie.
Tegnologie speel 'n groot rol in die Suid-Afrikaanse ekonomie, veral omdat die land innovasie as 'n uitweg vir ekonomiese stagnering beskou. Die ontwikkeling van innoverende digitale vermoëns wat aan 'n wêreldwye standaard voldoen, is een van die middele waardeur die land op soek is na 'n plek in die wêreldmark.
Die Deloitte-verslag oor Human Capital Trends van 2019 toon dat die meeste Suid-Afrikaanse ondernemings leer as 'n sentrale prioriteit beskou. Dié bevinding kom te midde van soortgelyke tendense regoor die wêreld waar mense na vore tree as die middelpunt van organisatoriese strategieë. Om betekenis in die werkplek en 'n menslike identiteit terug te bring na die werker, is dit duidelik dat tradisionele mensekapitaalprogramme en -prosesse fundamenteel herontdek moet word.